CELEX: 52015PC0666
Language: sl
Date: 2015-12-18
Title: Predlog SKLEP SVETA o določitvi stališča EU za Priporočilo Skupnega odbora za ponovni sprejem, ustanovljenega na podlagi Sporazuma med Evropsko skupnostjo in Rusko federacijo o ponovnem sprejemu, glede prošenj za ponovni sprejem, za namene katerih je treba organizirati razgovore

EVROPSKA KOMISIJA
            Bruselj, 18.12.2015
            COM(2015) 666 final
            2015/0305(NLE)
            Predlog
            SKLEP SVETA
            o določitvi stališča EU za Priporočilo Skupnega odbora za ponovni sprejem, ustanovljenega na podlagi Sporazuma med Evropsko skupnostjo in Rusko federacijo o ponovnem sprejemu, glede prošenj za ponovni sprejem, za namene katerih je treba organizirati razgovore
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Sporazum med Evropsko unijo in Rusijo o ponovnem sprejemu je začel veljati 1. junija 2007. V skladu s členom 19(1)(b) Sporazuma je naloga Skupnega odbora za ponovni sprejem „odločanje o ukrepih, potrebnih za enotno izvrševanje tega sporazuma“. Odbor lahko sprejme priporočila v skladu s členom 6(3) poslovnika odbora, ki ga je sprejel s Sklepom št. 1/2007 z dne 25. julija 2007. 
            
            
               Skupni odbor za ponovni sprejem je prvo priporočilo glede prošenj za ponovni sprejem, za namene katerih je treba organizirati razgovor, sprejel 2. junija 2009. Izkazalo se je, da bi bilo treba to priporočilo dodatno razjasniti z drugim priporočilom, da se zagotovijo smernice za preložitev razgovorov, kadar ni mogoče spoštovati časovnih rokov za organizacijo razgovorov.
            
            
               2.REZULTATI POSVETOVANJ Z ZAINTERESIRANIMI STRANMI IN OCEN UČINKA
            
            
               O projektu v zvezi s priporočilom, priloženim temu predlogu za sklep Sveta, se je razpravljalo in doseglo dogovor z rusko stranjo na 12., 13. in 14. seji Odbora, pripravljen pa je bil v tesnem sodelovanju z državami članicami, ki so bile prav tako navzoče med razpravami Odbora o tem vprašanju. Ker seja delovne skupine za integracijo, migracije in izgon ni bila organizirana, se je Komisija 20. oktobra 2014 o tem osnutku priporočila posvetovala s svetovalci za pravosodje in notranje zadeve, ki niso predložili pripomb.
            
            
            
               3. FINANČNE IN PRORAČUNSKE POSLEDICE
            
            
               Ta predlog ne vpliva na proračun EU.
            
            
               2015/0305 (NLE)
            
            
               Predlog
            
            
               SKLEP SVETA
            
            
               o določitvi stališča EU za Priporočilo Skupnega odbora za ponovni sprejem, ustanovljenega na podlagi Sporazuma med Evropsko skupnostjo in Rusko federacijo o ponovnem sprejemu, glede prošenj za ponovni sprejem, za namene katerih je treba organizirati razgovore
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, zlasti tretjega odstavka člena 79 v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Sporazum z dne 25. maja 2006
                  1
                med Evropsko skupnostjo in Rusko federacijo o ponovnem sprejemu (v nadaljnjem besedilu: „Sporazum o ponovnem sprejemu“) je začel veljati 1. junija 2007.
            
            
               (2)S členom 19 Sporazuma o ponovnem sprejemu je bil ustanovljen Skupni odbor za ponovni sprejem, ki je odgovoren za naloge, opredeljene v tem členu.
            
         
         
            
               (3)V skladu s členom 19(1)(b) Sporazuma o ponovnem sprejemu je naloga Skupnega odbora za ponovni sprejem odločanje o ukrepih, potrebnih za enotno izvrševanje tega sporazuma.
            
            
               (4)Razgovor je eden od elementov v postopku ponovnega sprejema iz Sporazuma in bi moral biti v skladu s členom 9(4) organiziran, kadar pogodbenica prosilka k prošnji za ponovni sprejem ne more priložiti nobenega od dokumentov, naštetih v Prilogi 2 in Prilogi 3 k Sporazumu.
            
            
               (5)Skupni odbor za ponovni sprejem je prvo priporočilo glede prošenj za ponovni sprejem, za namene katerih je treba organizirati razgovore, sprejel 2. junija 2009. Izkazalo se je, da bi bilo treba to priporočilo dodatno razjasniti z drugim priporočilom, da se zagotovijo smernice za preložitev razgovorov, kadar ni mogoče spoštovati časovnih rokov za organizacijo razgovorov. 
            
            
               (6)Zato je primerno, da se določi stališče Unije v zvezi s priporočilom glede prošenj za ponovni sprejem, za namene katerih je treba organizirati razgovore, ki ga sprejme odbor –
            
            
               SPREJEL NASLEDNJI SKLEP: 
            
            
               Člen 1
            
            
               1. Stališče, ki ga Evropska unija zavzame v Skupnem odboru za ponovni sprejem, ustanovljenem s členom 19 Sporazuma med Evropsko skupnostjo in Rusko federacijo o ponovnem sprejemu, o sprejetju priporočila glede prošenj za ponovni sprejem, za namene katerih je treba organizirati razgovore, temelji na osnutku priporočila Skupnega odbora za ponovni sprejem, priloženem k temu sklepu.
            
            
               2. Predstavniki Unije v Skupnem odboru lahko sprejmejo manjše tehnične popravke osnutka priporočila Skupnega odbora za ponovni sprejem brez nadaljnjega sklepa Sveta.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 129, 17. maj 2007, str. 40.
               
            
      
    ---documentbreak--- 
      
         
               EVROPSKA KOMISIJA
            Bruselj, 18.12.2015
            COM(2015) 666 final
            PRILOGA
            k
            predlogu sklepa Sveta
            o določitvi stališča Skupnosti za Priporočilo Skupnega odbora za ponovni sprejem, ustanovljenega na podlagi Sporazuma med Evropsko skupnostjo in Rusko federacijo o ponovnem sprejemu, glede prošenj za ponovni sprejem, za namene katerih je treba organizirati razgovore
            
               
         
         
            
               PRIPOROČILO ŠT. 2 SKUPNEGA ODBORA ZA PONOVNI SPREJEM, USTANOVLJENEGA S SPORAZUMOM MED RUSKO FEDERACIJO IN EVROPSKO UNIJO O PONOVNEM SPREJEMU Z DNE 25. MAJA 2006
            
            
               glede prošenj za ponovni sprejem, za namene katerih je treba organizirati razgovore
            
            
               z dne „“ 
            
            
               ODBOR –
            
            
               ob sklicevanju na Sporazum med Rusko federacijo in Evropsko unijo o ponovnem sprejemu z dne 25. maja 2006 (v nadaljnjem besedilu: „Sporazum“), zlasti na člen 19(1) Sporazuma ter člen 6(3) poslovnika Skupnega odbora za ponovni sprejem z dne 25. julija 2007,
            
            
               ob upoštevanju, da je razgovor eden od elementov v postopku ponovnega sprejema iz Sporazuma in bi moral biti v skladu s členom 9(4) organiziran, kadar pogodbenica prosilka k prošnji za ponovni sprejem ne more priložiti nobenega od dokumentov, naštetih v Prilogi 2 in Prilogi 3 k Sporazumu,
            
            
               ob upoštevanju, da je Odbor sprejel Priporočilo št. 1 Skupnega odbora za ponovni sprejem glede prošenj za ponovni sprejem, za namene katerih je treba organizirati razgovore, 2. junija 2009 (v nadaljnjem besedilu: „Priporočilo št. 1“),
            
            
               ob upoštevanju, da so v skladu s členom 20(1)(f) Sporazuma posebni dogovori o rokih za obravnavanje prošenj za ponovni sprejem lahko zajeti v dvostranskih protokolih o izvajanju –
            
            
               PRIPOROČA NASLEDNJE:
            
            
               1.V skladu z odstavkom 2 Priporočila št. 1 časovni roki za organizacijo razgovorov ne bi smeli preseči 10 koledarskih dni od datuma prejetja prošnje za ponovni sprejem, kakor je navedeno v odstavku 1 Priporočila št. 1, če ti roki niso določeni v zadevnih protokolih o izvajanju med Rusko federacijo in državami članicami EU.
            
            
               2.Če razgovor ni bil organiziran v rokih iz odstavka 1 tega priporočila ali v primeru, da oseba ni bila izročena za namene razgovora, država prosilka in zaprošena država vzpostavita potrebne stike in se dogovorita, da se razgovor nemudoma organizira. 
            
            
               3.Če v časovnem roku, ki je določen za organizacijo razgovora, država prosilka uradno obvesti zaprošeno državo, da bo izročitev osebe za namene razgovora preložena, bi bilo treba časovni rok iz odstavka 1 tega priporočila ali, kadar je primerno, časovni rok, ki je predviden v zadevnem protokolu o izvajanju, podaljšati do datuma, navedenega v uradnem obvestilu.
            
            
               4.Časovni rok za organizacijo razgovora ob upoštevanju okoliščin iz odstavka 3 tega priporočila ne bi smel presegati 60 koledarskih dni od datuma prejetja prošnje za ponovni sprejem, razen če posebne okoliščine zadeve utemeljujejo organizacijo razgovora po tem datumu.
            
            
               Za Rusko federacijo 
                     Za Evropsko unijo